khistorydata/jeongjo-sjw-relations huggingface dataset:
정조 6년
李時秀。以義禁府言啓曰。前大司諫沈念祖。竄配事。命下矣。沈念祖洪忠道洪州牧竄配。而以傳敎內辭意。具罪目。依例發遣府書吏。押送配所。何如。傳曰。允。
정조 6년
有政。吏批。判書李性源進。參判鄭一祥進。參議未差。右承旨金宇鎭進。以鄭好仁爲大司憲。吳載純爲大司諫。金樂洙爲司諫。尹行元爲掌令。尹在醇爲掌令。嚴思憲爲持平。李延伋爲持平。申禹相爲正言。李鼎揆爲校理。朴天行爲副校理。嚴思晩爲副修撰。姜彝正爲副修撰。鄭志儉爲敦寧都正。李尙琦爲司饔主簿。趙光鉉爲明川府使。洪良浩爲同義禁。禁府都事李昌培。訓鍊主簿尹守烈相換。
정조 6년
兵曹。李世奭爲副司直。
정조 6년
李時秀啓曰。入直玉堂。纔已遞差出去矣。無故行公之人。所當趁卽替入。而申牌已到。省記塡空以入。揆以事體。誠極未安。校理李泰永。修撰尹東晩。竝推考。何如。傳曰。允。
정조 6년
壬寅七月二十六日卯時。上御誠正閣。軍士房承旨入侍時。右承旨金宇鎭。記事官李祖承。記注官金鳳顯。別兼春秋鄭東浚。以次進伏訖。上曰。昨日沈念祖配所。以內浦磨鍊事。已爲分付。而尙無草記。是何故耶。宇鎭曰。以內浦磨鍊。旣無前例。不得循例擧行云矣。上曰。旣有特敎。則奚論前例有無。卽爲分付。賤臣承命出傳。上曰。右副承旨入侍。出榻敎檢校待敎。亦爲入侍。賤臣承命出。與右副承旨徐鼎修。檢校待敎徐龍輔偕入進伏。上曰。別兼旣具。上下番兼春秋。先退。可也。上曰。右承旨先退。沈念祖配所。卽爲分付禁府。可也。上曰。昨日沈念祖事。極爲慨咄。何不諒予苦心。而有此擧措耶。以其家有篤老兩親之故。雖不施嶺海之典。而今日竄配。烏得免乎。鼎修曰。此專出於公議而已。豈有私好而然哉。命退。諸臣以次退出。
정조 6년
壬寅七月二十六日辰時。上御誠正閣。藥房三提調入侍時。都提調鄭弘淳。提調金華鎭。副提調嚴璹。記事官李祖承。記注官金鳳顯。別兼春秋金載瓚。以次進伏訖。弘淳等曰。日熱如此。聖體。若何。上曰。一樣矣。弘淳等曰。王大妃殿氣候。若何。上曰。一樣矣。弘淳等曰。惠慶宮氣候。若何。上曰。一樣矣。上曰。酺祭香祝。不待禮曹回啓。今日傳香。賤臣承命出傳。仍命書榻敎曰。進御加味六和湯。自今日停止。書訖。命退。諸臣以次退出。
정조 6년
壬寅七月二十六日巳時。上御誠正閣。右承旨與禮曹判書。持酺祭狀啓入侍時。右承旨金宇鎭。記事官李祖承。記注官金健修金鳳顯。禮曹判書鄭民始。以次進伏訖。上命讀狀啓訖。上曰。蟲災如是熾盛。來頭民事。誠爲罔涯矣。民始曰。此非通一道皆然。則不過乍發乍息之事。今則不足爲深慮矣。上曰。香祝卽爲下送事。分付香室。可也。賤臣承命出傳。上曰。罪人發捕與否。知入。賤臣承命出還入奏曰。已爲發捕云矣。命退。諸臣以次退出。
정조 6년
壬寅七月二十六日未時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。昨日詣臺諸臣。不爲避嫌。直爲出去。是何故也。鼎修曰。長官特遭嚴譴。故有不敢避嫌云矣。命讀公事。仍書判付訖。命退。承史以次退出。
정조 6년
壬寅七月二十六日酉時。上御誠正閣。軍士房承旨入侍時。右承旨金宇鎭。假注書趙衍德。記注官金健修金鳳顯。以次進伏訖。上曰。沈念祖發配草記。以允字頒布事。分付。賤臣承命出傳。命書榻敎曰。庭鞫明日爲之。上曰。大司憲大司諫前望單子入之。賤臣承命出持入。上曰。推考房承旨申退乎。宇鎭曰。罪人今方入來。故不爲出去矣。命書榻敎曰。推考房承旨入侍。賤臣承命出。與李在學偕入進伏。上曰。推考房承旨。明日勿爲仕進。直往鞫座。可也。命在學先退。命書傳敎曰。政官牌招開政。上曰。同副承旨入侍事。分付。健修承命出。與李時秀偕入進伏。上曰。臺諫牌去來知入。賤臣承命出回奏曰。皆爲牌不進云矣。上曰。臺諫牌不進罷職傳旨。今當踏下。今日政。盡爲差出事。分付。賤臣承命出傳。命書傳敎曰。罪人上闕單子。勿爲入啓。待開坐直爲擧行事。分付。又命書傳敎曰。昨日沈念祖等合辭。決知非出於忠憤。不過妄加臆逆。欲作希旨之歸。以是略示之薄警。則又爲此嘗試之習者。極爲無嚴。校理李泰永。罷職不敍。原疏給之。時秀曰。校理李泰永。纔已罷職。玉堂上下番俱空。事甚未安。今日政。新除授玉堂。待下批牌招入直。何如。上曰。依爲之。出擧條命退。承史以次退出。
정조 6년
行都承旨嚴璹坐。左承旨李在學坐。右承旨金宇鎭坐。左副承旨沈有鎭坐直。右副承旨徐鼎修坐。同副承旨李時秀坐直。注書趙興鎭病李祖承仕直。分注書趙衍德藥院直。事變假注書馬思仁仕。
정조 6년
傳于嚴璹曰。都承旨軍士房承旨入侍。
정조 6년
以修撰尹東晩牌不進罷職傳旨。傳于沈有鎭曰。只推。
정조 6년
以正言李祖源牌不進罷職傳旨。傳于徐鼎修曰。只推。更爲牌招。
정조 6년
沈有鎭啓曰。校理李鼎揆。副修撰嚴思晩姜彝正在外。修撰李頤祥陳疏入啓。修撰尹東晩傳旨未下。副校理朴天行牌不進罷職傳旨今方捧入。而玉堂上下番俱空。已至經宿。事甚未安。未差之代。政官牌招開政差出。待下批牌招入直。何如。傳曰。允。
정조 6년
以副校理朴天行牌不進罷職傳旨。傳于沈有鎭曰。只推。修撰尹東晩牌不進罷職傳旨。傳曰。只推。更爲牌招。
정조 6년
沈有鎭啓曰。副校理朴天行。旣有只推之命。卽爲牌招入直。何如。傳曰。允。
정조 6년
沈有鎭啓曰。副修撰嚴思晩。時在京畿楊州地。副修撰姜彝正。時在洪忠道公山地。經筵入番事緊。竝斯速乘馹上來事。下諭。傳曰。依啓。
정조 6년
李時秀。以戶曹言啓曰。依傳敎判府事李徽之。八月朔祿俸。更令倉官輸送于西部龍山坊所住處。則以爲。方在臺啓中。惶蹙待勘。不得冒受云。祿俸不爲領受。何以爲之。敢啓。傳曰。更令倉官輸送。
정조 6년
沈有鎭。以監印廳言啓曰。寶鑑印役。今方監董。而都廳郞廳前修撰趙城鎭。時無職名。卽令該曹口傳付軍職。以爲冠帶常仕之地。何如。傳曰。允。
정조 6년
徐鼎修。以訓鍊都監言啓曰。今此庭鞫時。本局砲手一百名。將官率領。布帳外環衛一百名。將官率領。罪人結幕處守直五十名。各門分把。雜人一切嚴禁。而事畢後。除標信解送之意。敢啓。傳曰。知道。
정조 6년
徐鼎修。以訓鍊都監言啓曰。本局別將李文德。身病甚重。勢難察任。改差。何如。傳曰。允。
정조 6년
李時秀。以司僕寺言啓曰。再明日動駕時。本寺正。當爲進輿差備。而正尹在醇。昨日政移拜司憲府掌令矣。其代卽令該曹口傳差出。以爲差備之地。何如。傳曰。允。
정조 6년
徐鼎修。以義禁府都事大臣意啓曰。問事郞廳尹行元李延伋移拜臺職。其代。以前校理李敬一。副校理朴天行差下。其中時無職名人。令該曹口傳付軍職。使之冠帶常仕。何如。傳曰。允。
정조 6년
吏曹口傳政事。以權爲司僕正。
정조 6년
有政。吏批。判書李性源進。參判鄭一祥進。參議徐有防進。左副承旨沈有鎭進。以趙城鎭爲校理。李宗燮爲副校理。柳煥星爲濟用判官。
정조 6년
兵批。判書金熤病。參判徐有寧病。參議趙時偉病。參知柳誼入直進。同副承旨李時秀進。以宋銓爲副護軍。李秀夏權以綱爲副司直。鄭在信李敬一李魯春趙城鎭爲副司果。
정조 6년
壬寅七月二十七日巳時。上御誠正閣。都承旨軍士房承旨入侍時。行都承旨嚴璹。右承旨金宇鎭。記事官李祖承。別兼春秋徐龍輔金載瓚。以次進伏訖。上曰。東風連吹。乍雨旋止。民事可憫矣。璹曰。雨後雖有涼意。東風連吹。是謂必雨之懲。農民亦以此係望云矣。上曰。臺諫去來知入。仍命退。承史以次退出。
정조 6년
壬寅七月二十七日午時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋鄭東浚。以次進伏訖。上曰。推案催促以來事。分付。賤臣承命出傳。上曰。展謁在於再明日。庭鞫欲爲姑罷矣。上曰。推案更爲催促持來。賤臣承命出持入。上進覽訖。命書判付。下敎曰。出付宣傳官。卽傳鞫庭事。分付。賤臣承命出傳。命退。承史以次退出。
정조 6년
壬寅七月二十七日申時。上御誠正閣。同副承旨與檢校直提學入侍時。檢校直提學鄭民始。同副承旨李時秀。假注書趙衍德。記注官金健修金鳳顯。以次進伏訖。上曰。宣傳官李身敬召入。賤臣承命出。偕入進前。命書罪人供辭判付訖。上曰。宣傳官持此文案。往于鞫廳。以更加取服事。分付。身敬承命退出。命書傳敎曰。庭鞫姑罷。更待下敎設行。又命書李祖源疏批訖。命退。承史以次退出。
정조 6년
行都承旨嚴璹坐。左承旨李在學坐直。右承旨金宇鎭坐直。左副承旨沈有鎭坐。右副承旨徐鼎修坐。同副承旨李時秀坐。注書趙興鎭病李祖承仕直。假注書趙衍德仕。事變假注書馬思仁仕。
정조 6년
傳于李時秀曰。房仍。都承旨爲禮房。
정조 6년
李在學啓曰。大駕詣宗廟後。王大妃殿惠慶宮問安。何承旨進去乎。敢稟。傳曰。左副承旨進去。
정조 6년
傳于金宇鎭曰。坐直承旨入侍。
정조 6년
以訓鍊都監從事官望筒。傳于金宇鎭曰。古例雖有互兼之事。勢難兼察。御營從事官許遞。
정조 6년
以京畿監司雨澤狀啓。傳于金宇鎭曰。高陽等八邑之蟲災。又添痒稼之一端。言念民事。切悶而已。此等邑酺祭設行。係是當行之擧。則何不請下香祝乎。更爲參量事勢。指一狀聞之意。卽令廟堂責諭該道伯。近日東風連吹。欲雨不雨。目下農形。逐邑仔細條列陳聞之意。亦爲分付。
정조 6년
以黃海監司罪人張得大。到配啓本。傳于李在學曰。不過申飭。分揀放送。
정조 6년
金宇鎭。以監印廳言啓曰。寶鑑印役。姑未告訖。而監董只是都廳一人矣。都廳郞廳前校理趙城鎭。方在罷散中。在前如此之時。多有權付軍職之例。今亦依此。卽令該曹口傳權付軍職。以爲冠帶常仕之地。何如。傳曰。允。
정조 6년
李時秀。以吏曹言啓曰。本曹假郞廳方宗擧。病親呈辭。纔已入啓。今方發行矣。時無省記郞廳。假郞廳方宗擧。今姑減下。以奉常寺僉正石宗克。差下之意。敢啓。傳曰。知道。
정조 6년
金宇鎭。以左邊捕盜廳言啓曰。本廳從事官洪繼善。身病猝重。勢難察任。改差。何如。傳曰。允。
정조 6년
金宇鎭。以掌令尹在醇言啓曰。以臣悚蹙之情。寧敢抗顔。復玷於風憲之職。而甄敍特恩。實切感惶。逆獄方張。且急沐浴。章皇承命。唐突周行。殆若無故者然。臨急處義。極其乖當。自顧慙恧。已無可言。公議嗤點。其謂斯何。噫。官爲執法。諉以正風。反使平民而受弊。至煩大僚之請譴。貽累淸朝取笑臺閣。非細故也。至今追思。愧汗浹背。本事虛實。已經該曹之査問。臣不敢更事分疏。重犯瀆擾僨誤之地。決難更冒。廉隅之防。不可放倒。何敢以副急暫出。爲一刻蹲仍之計乎。昨因夜深。今始來避。臺體虧損。於是尤大。請命遞斥臣職。答曰。勿辭。亦勿退待。
정조 6년
壬寅七月二十八日辰時。上御誠正閣。軍士房承旨入侍時。右承旨金宇鎭。假注書趙衍德。記注官金健修金鳳顯。以次進伏訖。上曰。推考房承旨入侍。賤臣承命出。與李在學偕入進伏。上曰。昨日罪人所供。果何如。在學曰。爲人極甚狡惡。許多隱情。終不直告。故不得取服矣。上曰。明日未熱前。欲爲動駕。待天明卽爲開門。可也。宇鎭曰。出宮門路。何以爲之乎。命書榻敎曰。明日出宮門路。以協陽門爲之。上曰。坐直誰也。宇鎭曰。臣與同副伴直矣。命退。承史以次退出。
정조 6년
壬寅七月二十八日辰時。上御誠正閣。軍士房承旨入侍時。右承旨金宇鎭。記事官李祖承。記注官金健修金鳳顯。以次進伏訖。上曰。藥房仕進知入。賤臣承命出。還入奏曰。都提調提調副提調。皆爲仕進云矣。命退。承史以次退出。
정조 6년
壬寅七月二十八日巳時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。承旨仕進於政院乎。鼎修曰。直入內閣。晩始到院矣。命讀公事。仍命書判付訖。命退。承史以次退出。
정조 6년
壬寅七月二十八日酉時。上御誠正閣。坐直承旨與檢校直提學入侍時。檢校直提學鄭民始。右承旨金宇鎭。假注書趙衍德。記注官金健修金鳳顯。以次進伏訖。上曰。宣傳官李儒敬召入。賤臣承命出。偕入進前。上曰。世杓所供。果何如。儒敬曰。其所納供。皆是不道之說。故不忍筆之於書。捧供中。多有闊略矣。上曰。雖是不道之說。文案中。盡爲載錄然後。可明其罪惡。玆後詳細謄出。可也。儒敬曰。湯武之說。問以何意。則直謂以以臣代君之事。而今世上皆然云矣。上曰。渠之所供。旣如是直告。則別無更問之端矣。民始曰。其所說去。實是萬古所無之賊。卽捧結案。以施邦憲。宜矣。上曰。供辭有何他說乎。儒敬曰。稱以厥叔。旣犯大逆。惟願同死云矣。民始曰。罪惡旣彰。今無更問矣。命退。諸臣以次退出。
정조 6년
行都承旨嚴璹藥院直。左承旨李在學坐。右承旨沈有鎭坐直。左副承旨李世奭坐。右副承旨未差。同副承旨李時秀坐直。注書趙興鎭病李祖承病。假注書趙衍德藥院直尹序東仕直。事變假注書馬思仁仕。
정조 6년
以御營廳習陣頉單子。傳于沈有鎭曰。秋涼不遠。詰戎之擧。豈可許久積癈。後日次則勿爲頉稟。
정조 6년
以大司憲鄭好仁。更爲牌招啓辭。傳于沈有鎭曰。遭彈之後。義當一伸。許遞。前望單子入之。待下批牌招察任。
정조 6년
李時秀啓曰。假注書尹序東。時無職名。令該曹口傳付軍職。冠帶常仕。何如。傳曰。允。
정조 6년
傳于李時秀曰。右承旨許遞。承旨前望單子入之。
정조 6년
承旨前望單子入之。李世奭李文源落點。
정조 6년
兵曹口傳政事。黃海兵使申應周落點。
정조 6년
吏曹口傳政事。平山府使李亨元落點。
정조 6년
傳于李時秀曰。下直閫帥守令留待。
정조 6년
傳于李時秀曰。軍士房承旨與留待閫帥守令入侍。
정조 6년
李在學啓曰。新除授右副承旨李文源。時在京畿安山地。斯速乘馹上來事。下諭。何如。傳曰。許遞。前望單子入之。
정조 6년
承旨前望單子入之。宋載經落點。
정조 6년
李世奭啓曰。新除授右副承旨宋載經。方在奪告身中。何以爲之。敢稟。傳曰。前望單子入之。
정조 6년
李時秀啓曰。修撰尹東晩。旣有只推之命。卽爲牌招入直。何如。傳曰。允。
정조 6년
以江原監司金憙狀啓。七月令薦新生鰱魚。限內不得封進。惶恐待罪事。傳于李時秀曰。勿待罪事。回諭。
정조 6년
以洪忠監司趙㻐狀啓。八月令生松茸及早紅柹子。姑未向熟。及期封進。其勢末由。限內不得封進。惶恐待罪事。傳于沈有鎭曰。勿待罪事。回諭。
정조 6년
以問事郞廳金履正拿處傳旨。傳于李在學曰。今番分揀。
정조 6년
以禁府月終錄啓。備忘記。罪不過微眚。雖不在囚。許久保放之弊。亦宜軫念。保放罪人爗吳載熙鄭殷誠金峻岳權聖鎭。俱以同罪。已被飭罰。竝分揀。自其處放送。李延喆今日內草記照律。先放送後。草記。洪秀輔跡果疎忽。事則無情。雖令置對納供。其說必不過惶恐遲晩四字。今日內一體照律後。草記。餘者只是兪恒柱一人。而此則當待査啓來到決處。査啓從速上送之意。申飭該道伯處。
정조 6년
以平安監司徐浩修。罪人李光宇到配啓本。傳于李在學曰。李光宇奴福老味。俱非大罪。近來編配。極甚夥然。竝放送。所謂騎兵代點。果是實狀乎。相考伊時文案草記。
정조 6년
以全羅監司朴祐源。罪人崔德昇到配啓本。傳于李在學曰。罪在無知妄作。放送。千把摠等。罰已行矣。一體放送事。分付該府該曹。
정조 6년
以全羅監司朴祐源。罪人夢麟。到配啓本。傳于李在學曰。此等妖賊。豈但爲奴。有若謫客然者哉。分付該道臣。嚴飭編役。昌麟發配處。亦充奴役之意。一體嚴關分付。
정조 6년
景慕宮官員。以都提調意啓曰。今日展拜時。宮司二員。當爲捲帳差備。而直長李敏采。親病猝重。勢難進參。改差。其代。令該曹卽爲口傳差出。何如。傳于嚴璹曰。假官差出擧行。
정조 6년
李時秀。以吏曹言啓曰。新除授果川縣監洪義榮呈狀內。矣身泄痢之症。數旬彌篤。轉輾危劇。神息凜綴。時月之內。萬無赴任之望云。身病如是危重。則不可等待其差歇。依例罷黜。何如。傳曰。徑遞雖甚可惜。情勢似難强令赴任。何必罷黜。今姑改差。本縣穡事之被災。云是尤甚。此時守令。不可不另擇。卿其各別擇擬。以口傳入啓。可也。
정조 6년
吏曹口傳政事。果川縣監尹秀東落點。
정조 6년
李時秀。以戶曹言啓曰。卽接廣興倉所報。則今八月朔祿牌請受次。倉官進去于奉朝賀金致仁家。則下去仁川地云。大臣在外邑。則自本道輸送月廩。曾有定式。而京倉則無輸送之例。何以爲之。敢啓。傳曰。考例稟處。
정조 6년
司僕寺內乘。以一二提調意啓曰。兼內乘申應周。移拜外任。其代。令該曹口傳差出。以爲推移入直之地。何如。傳于李在學曰。陵行當前。各別擇差。
정조 6년
兵曹口傳政事。兼內乘李儒敬落點。
정조 6년
沈有鎭。以訓鍊都監言啓曰。武藝別監宋大仁。身爲宿衛之卒。嗜酒貪色。罪犯闕直。此若歇治。則年少諸別監。無以懲戢。移送法司。考律定配。以勵他人。誘引勸酒各人等。亦爲移法司。從輕重勘處。何如。傳曰。允。大抵此輩。不可不另擇。今番則不拘常格。只從根着身手。卿親執抄擇。而勿報兵曹。無具三望。從所擇之數。使事知敎鍊官。率領待令。
정조 6년
李時秀。以刑曹言啓曰。因訓鍊都監啓辭。武藝別監宋大仁。嗜酒貪色。罪犯闕直。考律定配。誘引勸酒各人等。從重勘處事。命下矣。罪人宋大仁處。査問其勸酒各人。則其招以爲與崔錫仁金忠國。同爲飮酒云。而取考律文。則續大典入直條有曰。凡宿衛守衛人。在直而逃者杖一百。註曰。哨官以上。加一等。杖六十徒一年大明律不應爲條有曰。凡不應得爲而爲之。事理重者杖八十。武藝別監宿衛之役。事體自別。與軍門哨官。尤有間焉。罪人宋大仁。以杖六十徒一年。旁照。洪忠道泰安郡定配所。卽爲押送。杖則待用刑。令配所官各別嚴杖之意。發關。分付。崔錫仁金忠國。以杖八十照律收贖。放送。何如。傳曰。允。
정조 6년
李時秀。以刑曹言啓曰。因罪人夢麟到配啓本。昌麟發配處。亦充奴役之意。一體嚴關分付事。命下矣。依傳敎。罪人昌麟。使之各別立役。俾無疎虞事。發關嚴飭於該道道臣之意。敢啓。傳曰。知道。夢麟支屬。自本曹何以決處乎。草記。
정조 6년
壬寅七月二十九日午時。上御誠正閣。軍士房承旨入侍時。右承旨金宇鎭。記事官李祖承。記注官金健修金鳳顯。以次進伏訖。上命書傳敎曰。左副承旨馳詣景慕宮。奉審摘奸以來。上曰。黃海兵使改差。令該曹口傳各別擇差。待下批當日辭朝。出榻敎又命書傳敎曰。平山府使改差。令該曹無論文武。各別口傳擇差。待下批當日辭朝。又命書傳敎曰。右副承旨許遞。又命書傳敎曰。右承旨許遞。前望單子入之。上曰。新除授承旨。待下批牌招察任。出榻敎上曰。推考房承旨入侍。出榻敎賤臣承命出。與推考房承旨李在學偕入進伏。上曰。新除授黃海兵使平山府使入侍。賤臣承命出。與黃海兵使申應周。平山府使李亨元偕入進伏。上命進前。應周進伏。上曰。世變層出。亂逆式月斯生。至於今番事而極矣。海西一道。幾於等棄。人心也民情也。無一可恃。必也大懲創大振作。鋤治鎭安。竝行不悖然後。方可以收拾人心民情。不以兵使自處。必須善爲之。無負今日差遣之意。亨元進伏。上曰。今番平山事之上煩朝廷。想已聞知矣。以文官差送。雖無古例。實有意焉。赴任之後。惕念爲之。忠逆之分。義理之關。利導明諭。不至再罹之弊。可也。仍命宣諭訖。以來初一日。輪對。取稟。命書傳敎曰。後日次爲之。命退。諸臣以次退出。
정조 6년
壬寅七月二十九日卯時。上詣宗廟。擧動入侍時。行都承旨嚴璹。左承旨李在學。右承旨金宇鎭。左副承旨沈有鎭。右副承旨徐鼎修。同副承旨李時秀。記事官趙興鎭李祖承。記注官金鳳顯。別兼春秋鄭東浚。以次侍立訖。上具遠遊冠絳紗袍。乘輿出協陽門。上降輿乘輦。由敦化門至宗廟大門外。上降輦乘輿詣齋殿。諸臣口傳問安。上改具冕服詣板位。行四拜禮訖。詣廟內奉審。仍詣永寧殿。行禮奉審如儀訖。還詣齋殿。諸臣口傳問安。還宮時至。上改具遠遊冠絳紗袍。乘輿出大門外。上降輿乘輦。命書傳敎曰。景慕宮展拜。數日內當由月覲門爲之。該房知悉。由敦化門還內。諸臣口傳問安訖。以次退出。
정조 6년
行都承旨嚴璹藥院直。左承旨李在學坐直。右承旨鄭志儉坐。左副承旨沈有鎭坐。右副承旨李世奭坐直。同副承旨未差。注書趙興鎭病李祖承病。假注書尹序東仕直趙衍德藥院直。事變假注書馬思仁仕。
정조 6년
傳于李在學曰。果川縣監尹秀東。一司除署經。使之辭朝。
정조 6년
鄭志儉啓曰。抄啓文臣親試。初四日爲之事。命下矣。處所以何處爲之乎。敢稟。傳曰。便殿爲之。
정조 6년
傳于李在學曰。次對明日來會。
정조 6년
李在學啓曰。明日次對。兩司當爲進參。除在外。疏批未下外。未肅拜呈告人員。竝待開門牌招。以爲入侍之地。何如。傳曰。允。
정조 6년
傳于李在學曰。明日次對。諫院無進參之員。未肅拜及在外人員許遞。前望單子入之。
정조 6년
臺諫前望單子入之。獻納金翊休。正言李羽晉落點。
정조 6년
李在學啓曰。新除授獻納金翊休。方在罷散中。何以爲之。敢稟。傳曰。敍用。
정조 6년
傳于李在學曰。新除授臺諫。待開門一體牌招。
정조 6년
傳于李在學曰。更考徒流案。昨日千把摠下敎。敎鍊官三字。似是衍文原傳敎抹去。
정조 6년
傳于李在學曰。同副承旨見有實恙。許遞。前望單子入之。
정조 6년
以京畿監司酺祭設行狀啓。傳于沈有鎭曰。不待回啓。今日受香。
정조 6년
李時秀。以義禁府言啓曰。咸鏡監司鄭元始啓本據。刑曹粘目內。明川前府使尹守訥鄭選等。以本府處之事。允下矣。尹守訥今方待命。卽爲拿囚。鄭選時在任所云。依例發遣府羅將。交代後拿來。何如。傳曰。允。尹守訥考律勘處後。草記。
정조 6년
李時秀。以義禁府言啓曰。保放罪人爗吳載熙鄭殷誠金峻岳權聖鎭等。竝分揀放送。李延喆洪秀輔照律後。草記。兪恒柱査啓從速上送之意。申飭該道伯事。命下矣。保放罪人爗吳載熙鄭殷誠金峻岳權聖鎭等竝分揀放送。而李延喆段。咸鏡監司鄭元始狀啓內。糶糴法意。何等嚴重。朝家飭令。不啻申明。而兼管該邑。旣在歲前會案修整之時。各庫不爲反閱文書。循例磨勘。當初反作之數。旣未照察。春後分給之際。亦不摘發者。極爲疎忽罪。大明律不應爲條有曰。凡不應得爲而爲之。事理重者杖八十。大典推斷條有曰。凡私罪。杖八十。奪告身三等。犯枉法受贓外。笞杖竝收贖云矣。李延喆。杖八十收贖。奪告身三等放送。洪秀輔段。傳旨內。今此湖賊所投凶書。卽千萬古所無之變怪。字字骨驚。言言心掉。而該道臣狀啓辭意。徒憑本官之所報。泛然措辭。視若尋常。少無驚痛憤迫底意。此已萬萬駭然。且此等凶書之上送也。不以密啓。循例登聞者。尤極慢忽罪。大明律不應爲條有曰。凡不應得爲而爲之。事理重者杖八十。制書有違條有曰。凡奉制書。有所施行。而違者杖一百。名例。有曰。二罪俱發。以重者論。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。洪秀輔從重論。杖一百收贖。告身盡行追奪放送。而兪恒柱段。從速査啓事。分付該道道臣之意。敢啓。傳曰。知道。如有功議。各減一等。
정조 6년
李在學。以義禁府言啓曰。李延喆。杖八十收贖。奪告身三等。洪秀輔。杖一百收贖。告身盡行追奪事。照律草記批旨內。如有功議。各減一等事。命下矣。李延喆十一代祖石亨。佐理功臣云。功減一等。杖七十收贖。奪告身二等。洪秀輔高祖𩆸。昭武原從功臣云。功減一等。杖九十收贖。奪告身四等之意。敢啓。傳曰。知道。
정조 6년
壬寅八月初一日巳時。上御誠正閣。同副承旨入侍時。同副承旨李時秀。假注書趙衍德。記注官金健修金鳳顯。以次進伏訖。上曰。二直提學當以承旨下批。勿爲出去。肅拜後仍直政院事。分付。賤臣承命出傳。命書傳敎曰。次對明日來會。又命書傳敎曰。果川縣監當日辭朝。命退。承史以次退出。
정조 6년
行都承旨嚴璹藥院直。行左承旨李柱國坐。右承旨李在學坐直。左副承旨鄭志儉內閣進。右副承旨沈有鎭坐。同副承旨李世奭坐直。注書趙興鎭病李祖承病。假注書尹序東仕直趙衍德藥院直。事變假注書馬思仁仕。
정조 6년
承旨前望單子入之。李柱國落點。
정조 6년
傳于李在學曰。飭已施。前大將李柱國敍用。
정조 6년
傳于李柱國曰。承旨房仍。左承旨爲吏房。
정조 6년
以獻納金翊休牌不進罷職傳旨。傳于李在學曰。許遞。
정조 6년
傳于李在學曰。獻納前望單子入之。
정조 6년
獻納前望單子入之。尹在醇落點。
정조 6년
傳于李在學曰。掌令前望單子入之。
정조 6년
掌令前望單子入之。李宗燮李昌漢落點。
정조 6년
傳于李在學曰。新除授臺諫牌招。
정조 6년
傳于李世奭曰。發遣吏郞。明日受香所諸執事。淸齋與否。摘奸以來。
정조 6년
備忘記。筵中旣諭。何必復費辭敎。大司諫吳載純。司諫金樂洙。姑先遞差。
정조 6년
傳于李世奭曰。朝筵旣以召詢宮洞口內新接民家弊瘼爲敎。宮大門外把立軍兵。比前加三十名作門。訓將只率小前排摠領。待標信解嚴事。分付。
정조 6년
李世奭。以吏曹言啓曰。今此社稷大祭。執禮大祝。皆以侍從塡差。而時無職名人員。令該曹口傳付軍職。何如。傳曰。允。
정조 6년
兵曹口傳政事。副司果朴聖泰落點。
정조 6년
李在學。以戶曹言啓曰。依傳敎。判府事李徽之。今八月朔祿俸。更令倉官輸送于西部龍山坊所住處。則以爲。成命更下。屢辭不受。極知萬萬惶悚。而情勢危蹙。方俟重勘。不敢冒受。只增震慄云。祿俸又不領受。何以爲之。敢啓。傳曰。卿之遭罹。可謂意外之意外。且與前左相處事之顚錯。大有間焉。以是之故。卿之胥命。啓批已悉予意。然臺啓姑未停止。一向强迫。亦欠禮使之意。且考前例。如卿處義。祿俸多有待入城傳致之事。今姑仍留該倉。待卿上來。使之傳致。卿其安心。際聞卿屛居江村。已至多日云。可想供奉之齟齬。玆因該曹草記。布予念卿之意。兼傳若干食物。此非恒俸。卿其祗受事。令郞官傳之。仍傳斛米以來。可也。
정조 6년
李世奭。以戶曹言啓曰。奉朝賀金致仁今八月朔祿俸草記。有考例稟處事。命下矣。議政在鄕外。則自本道月廩輸送。載在續典。而大臣或在外邑。則連使地方官輸送月廩。今亦依前例。自本道輸送之意。分付。何如。傳曰。令地方官。卽爲輸送。
정조 6년
司僕寺內乘。以一二提調意啓曰。明日動駕時。本寺正當爲進輿差備。而正權。身病猝重。勢難進參。今姑改差。其代卽令該曹口傳差出。以爲差備之地。何如。傳于李在學曰。允。
정조 6년
吏曹口傳政事。司僕正金峙默落點。
정조 6년
李在學。以刑曹言啓曰。再昨日動駕時。洪忠道連山居幼學李鎭邦。擊錚於衛外。故取考其原情。則以爲。全羅道全州府北五里有乾止峰。開國初。環封此峰周回四十里。定境界築土城。別定監官峰直。使之守護禁松禁火。而人心妖惡。不有國家之尊重本意。斫松偸葬。築內起墾。且設瓦冶。莫重禁標。所覩寒心。故去己酉年。德泉君九代孫李匡德。湖南按節時。親見封峰之赭地民塚。上達改築。掘出民塚。依古制守護矣。數十年之間。申飭懈弛。還成赭峰。衆塚倍前。渠以宗派後裔。敢將愚蠢之誠心。昧死仰達。亟令宗親府摘奸後。改築封峰。依前養松。掘出偸葬之地云矣。事非四件。則稱以璿派。有此登聞之擧者。誠極猥越。鎭邦罪狀。自臣曹考律勘處。而至於乾止山守護禁養。關係甚重。事體自別。朝家申飭。不啻嚴截。而松林之濯濯。民塚之纍纍。誠如鎭邦之言。則禁護之疎虞。事極驚駭。發關該道道臣。使之親審後。嚴加禁斷。擧行形止。卽爲狀聞之意。分付。何如。傳曰。允。乾止山事。再昨筵中。亦有提敎者。際此聞此供。可謂事不偶然。此事奚待道臣之親審。朝家業已稔聞。松林之濯濯。民塚之纍纍。姑舍是。起墾設冶等種種可禁可防之事。不一而足。作宰南邑者。亦多傳道。曾欲一番嚴飭而未果。大抵本山事體。關係莫重。則前後道伯之一味抛置。不能這這看審。不能這這禁斷。實爲失職之大者。爲先嚴關本道。使之躬詣奉審。以形止具由馳啓。繼今以往。嚴立科條。各別禁察守護。春秋。方伯以有無頉狀聞事。定式施行。因以此意。文移禮曹。間三年發遣郞官摘奸事。一體定式。到今犯葬之民塚。事當一一掘移。而旣有年前受敎。陵寢火巢令前偸葬。特令勿論。況本山禁標乎。此亦勿爲掘移。所謂立標設石處。略倣陵園定式。定步數撤去。而此亦詳細狀聞後。待回下擧行。監司與地方官。逐庫摘奸偸葬處。捧置成冊。令後犯用者。雖用陵園禁標內偸葬之律。無所不可。以此意嚴明分付該道。擊錚人。事係四件外。不可無罪。而此猶與等閑格外之事有異。特爲分揀放送。此事必有曾前定式。令禮判溯考前例。仍又往復該道。凡係守護之節未盡條件。爛熳消詳。登對時稟處。
정조 6년
大司諫吳載純疏曰。伏以。噫嘻。痛矣。丙丁以來。亂逆層生。而天討不嚴。國綱漸弛。干紀犯倫之賊。接踵而起。以至於今番諸賊而極矣。噫。彼澤徵有白。窮凶絶悖之罪。尙忍言哉。俱以梟獍之腸。咸懷無君之心。外托應旨。潛售不軌。行貨購募。迭發凶疏。指無謂有。誑惑一世。詬天罵日。誣逼三殿。及夫罪惡彰著。移蹕親訊。賊澤至發稱我不臣之供。逆白益肆悖慢犯上之言。節節凶慘。如出一口。此實今古載籍之所未見。莽操懿溫之所未有也。若其獄中不道之說。尤極萬萬凶獰。萬萬頑惡。心驚膽掉。毛髮俱豎。惟此兩賊之負犯。有非尋常諸逆之比。則千剮萬戮。猶屬歇後。王章未擧。鬼誅先加。次第徑斃於犴狴之中。而白凶收孥之請。尙靳兪音。澤賊應施之典。未卽擧行。擧國臣民。益切憤鬱之情。伏願亟降允兪之音。以洩神人之憤焉。嗚呼。澤白。特一卑微之流耳。若論其窩窟根柢。則最中之叔姪也。最中。以世祿之裔。厚被國家之恩。其所圖報。宜倍他人。反懷怨懟。乃與義翊義直。譸張凶論。嘯聚逆徒。執手申托。釀成逆澤之前矛。合謀圖囑。募得凶白之殿後。或信宿於壁洞。或聯枕於宮村。暗地糾結之情。指使排布之跡。狼藉諸逆之招。不啻明白。此實澤白之巨魁也。問其情節則誅戮猶輕。論以鞫體則窮覈未畢。而一則薄施島配。一則旋卽白放。至於義直。則綢繆情跡。未經訊覈。晏然自在。刑政之乖當。未有大於此者。亦願亟允臺請。竝加嚴鞫。夬正王法焉。有喆有源。卽有白之同氣也。凶謀逆節。萬無不知之理。而有源則暫訊旋放。有若白脫。有喆則初不訊鞫。遽命解枷。崔鍾岳之袖疏示人。借隷勸呈。夢麟之受疏立草。字字呼寫。鄭聖休之酬酢凶言。面質語窮。而或施薄勘。或命全釋。獄情肯綮。無以究得。金養淳之可否凶疏。李命勳之緊出囚招。俱犯難赦之罪。而特以忠臣之裔。侍從之臣。不爲更覈。竝命放釋。任觀周之奬許凶疏。執手致款。崔光泰金天欽之立異大論。挺身護逆。其心所在。誠極叵測。島配之典。不足以懲其罪之萬一。亦願竝依臺啓。嚴鞫得情。夬施當律焉。噫。最翊乃澤白之窩主也。則今日廷臣。孰不沬血致討。而惟彼洪樂性李徽之。身爲大臣。强引戚屬之嫌。至有各箚之擧。遣辭囫圇。殆若立異。執跡而論之。難逭循私忘賊之罪。頃日三司之啓。實出於公議之不可已者。金鍾秀之當最中逮捕之日。圖避乞歸。以澤賊凶慘之疏。前席稱道。自陷於負國護逆之罪。情跡狼藉。昭不可掩。則兩司之請討。乃是共公之論。而不惟不賜允可。反加摧折。至有諫長竄配之命。臣不勝愕眙憂歎之至。伏願竝從合辭之請。收還沈念祖處分。以扶公議焉。噫。泓賊之凶言悖說。實是窮天地亘萬古之變。則驚心痛骨。尤不忍言。此賊雖已正法。餘孽尙在。庭鞫未輟。凶謀逆節。行將究竟。而第念近來凶賊。式月斯生。專由於懲討不嚴。人心陷溺而然。伏願聖明。嚴加究覈。絶其亂萌。使凶逆知懼。以靖世道焉。答曰。省疏具悉。方欲處分矣。
정조 6년
司諫金樂洙疏曰。伏以。噫嘻。痛矣。亂臣賊子從古何限。而窮天極地之惡貫罪盈者。豈有如鄭妻龜柱者哉。平蓋之頭尙戴。而窩窟未破。莽卓之肉未食。而根柢猶存。環東土數千里。將至於無倫無法之域。歷考前史。豈有如許治逆之法乎。兩賊不死則憂危未已。兩賊不戮則彝倫將晦。此臣下所以日夜腐心而痛骨者也。請覈言根之相福。未伏法而徑斃。顯斥深文之瑩中。尙假息於覆載。其可曰國有法乎。國榮之千妖萬惡。罔非欺天負國之罪。而惟其沮遏大計一款。最是宗社神人之罪人。覆載難容之逆節。鬼誅先加。王章未伸。到今追施之律。猶可以少洩輿憤。而前後陳請。尙靳允兪。王敦之屍。旣未跪斬。梁冀之孥。亦不殄滅。天下寧有是耶。德相。直一國榮之倀鬼耳。凶肚相連。逆腸共貫。四字叵測之說。肆然筆之於書。指意之凶慘。句語之陰譎。令人心寒而膽掉。噫嘻。千秋萬代。孰有受嗾於惡逆之魁。謀遏於宗社之計。而不施亂逆之極律。只施薄竄而止乎。蓋以此賊之尙稽置辟。湖凶海孽。無所畏憚。接跡響應。世道人心。迄無底定之期。殿下所以不忍之仁。誠非古聖王生道殺人之意也。煥億。以天生妖邪之性。執千古宵小之惡。論其負犯。有浮於其叔。旣極其慫慂。又謀其漫漶。註釋四字。誑惑不逞。轉相煽動。爲其漸染。誅凶之典。宜不容小緩矣。樂純。本以奰慝之性。濟以陰譎之行跡。其平素毛髮頂踵。罔非罪惡。而至若乙未冬。是何等時。此正人臣明目張膽。效死報國之時。而反懷其然豈其然之心。其心所在。路人所知。及其威權之漸盛。要作獨擅之陰計。廣詰徒黨。頤指氣使。藉妖姪國榮之勢。仗悖弟樂彬之凶。嗾出德賊。倡爲凶言。同惡相濟。密勿排布。純彬德億。所以打成一塊。而天地之所不容。國人之所同讎也。論其負犯。豈可使一日容貸者乎。噫嘻。懲討不嚴。逆孽層生。甚至於今番逆澤凶白而極矣。俱以梟腸獍肚之逆。咸懷無父無君之心。前唱後應。迭投凶疏。白賊之言言罔測。節節窮凶。亘古所無。設計則誑惑一世。下語則誣逼三殿。受嗾於最翊。捧賂於澤賊。萌心發口。而乃於推鞫案問之際。至發百世公議之說。蓋自德賊四字凶言之後。亂言悖說之詿誤人心者。實在於此。此與湖獄凶孽之供。沕然符合。而帳前凶頑之狀。一如逆澤之詬罵。未及肆市。遽致徑斃。王綱墜矣。輿憤激矣。於其未斃之前。已請大逆之律。則今其收孥之請。與追施之法。大有異矣。惟彼最中。厚蒙國恩。位躋卿班。官已尊而身已退矣。不思報答。反懷怨懟。乃與凶姪義翊。同心綢繆。交輸狼毒之腸。釀出不道之疏。或執手而相托。或同宿而設計。以逆澤爲前矛。以凶白爲後殿。換面迭出。排布交密。最翊澤白。眞所謂一而二。二而一者。而最中之薄竄。義翊之全釋。揆以獄體。已是失刑之大者。至若諸囚之遽然酌處。不爲究竟者。寧有是乎。嚴加盤詰。打破根窟。惟在此矣。而諸臣之爭請。今幾日矣。未蒙允許。刑政失當。群情駭惑。不可不一一鞫問。隨其罪而勘斷也。噫嘻。自丙丁以來。凶逆相繼。而懲討太緩。鄭妻龜賊。當誅不誅。而國榮德相。無所顧忌。國榮德相。不置大辟。而純彬程億。迭相跳踉。純彬程億。當斷不斷。而湖海諸凶。又復響應。湖海諸凶。不盡勦鋤。而澤白最翊。肆投間隙。澤白最翊未正邦刑。而泓賊復出。傳襲澤白。詬罵天日。無所不至。實是前古所未有之極逆大凶也。天彝之斁晦。倫綱之墜絶。一何至此。此無他。巨慝尙存。凶孽潛滋。天誅不顯。凶醜莫懲。仇視國家而扶護逆魁。血戰公議而煽動人心。今夫千怪百變。式月斯生。種下生種。國勢岌嶪。至於滋蔓而莫可圖者。此誠今日臣子。痛哭長歎。誓不共生之時也。伏願聖上。穆然深思。惕然改圖。竝允三司諸臣之請。亟正前後亂逆之罪。夬伸王章。永拔禍本焉。物故罪人澤徵之窮凶極惡。絶悖不道。自有天地以來載籍之所未聞也。其所罪惡。雖寸寸剮裂。節節磔臠。猶未足以洩我一國臣庶之憤鬱。而當其輸款結案之後。宜卽亟擧邦憲。使凶頑之賊。不可一刻假息於天壤之間。而因依初下敎擧行之命。諸臣力請不得。伈泄度日。終致此賊之自斃。莫伸肢解之極律。凡有血氣之倫者。孰不憤激扼腕而裂眦也哉。乙亥逆獄賊埈。正刑之後。復施肢解之典。今此澤賊之劇逆。實有浮於逆埈。則不可以徑斃而置之。且其未斃之前。旣捧大逆之供。則已斃之後。宜擧應行之法。物故罪人澤徵。請令該府。一依逆埈例。亟施肢解之典焉。夫臺閣之進言。可用則用之。不可用則不用。不使過加摧折。乃是聖朝之美事。而前左議政洪樂性。判府事李徽之之當初各箚。殊涉驚駭。三司論啓。實循公議。而卽地譴罷。恐有欠於大聖人虛受之量。至於金鍾秀負國黨逆之罪。兩司聲討之擧。亦云晩矣。而不惟不賜允從。威怒遽加。譴責太嚴。至有沈念祖竄配之命。物情之抑鬱。當復如何哉。儒臣疏救。亶出於有懷無隱之忱。而亦賜斥罷。我聖上鎭安之至意。孰不欽仰。而關係甚重。公議莫咈。則今者處分。恐涉過中。伏願聖明。亟加三思。竝收前後成命。以光聖德焉。仍伏念。臣姿旣魯鈍。學又倥侗。不足以任繩糾之責。前後除拜。一未嘗承當者。祗緣自知之明。而逮夫丙申一再特除也。感激恩私。冒沒承膺。不過粗伸義分之忱。而自多尸素之懼。以平日區區願忠之心。欲奔走竭力於微官庶僚。圖效涓埃之報。而以臣素性之狷狹。不能與世而屈伸。徒事冥墑。竟致停枳。竄伏窮峽。自分爲聖世之棄物矣。春初薇垣特恩。聯翩於數旬之間。以臣積久停廢之蹤。猥廁抆拭陶甄之中。大聖人容物之德。藹然若陰崖寒谷。陽春普被。臣雖糜身粉骨。何足以酬洪恩之萬一也耶。不意新除。遽降此際。臣聞命驚惶。靡所容措。螻蟻賤臣。何以得此於聖明也。庭鞫有命。召牌儼臨。義急懲討。章皇出肅。而人臣去就。廉防爲重。豈可諉之宿硏。而因其副急。自同無故。重貽淸朝之羞。以招一世之譏也哉。玆敢披瀝腔血。疾聲呼籲。伏乞聖慈。天地父母。俯垂矜諒。亟削臣所帶之職。以安微分。仍治臣瀆擾之罪。以肅朝綱。不勝大願。答曰。省疏具悉。方欲處分矣。
정조 6년
行都承旨嚴璹藥院直。行左承旨李柱國坐直。右承旨李在學坐。左副承旨鄭志儉坐。右副承旨沈有鎭坐直。同副承旨李世奭坐。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
大駕詣景慕宮展拜後。奎章閣政院玉堂藥房口傳問安。答曰。知道。
정조 6년
傳于李柱國曰。領右相入侍。
정조 6년
李在學啓曰。領府事金尙喆。判府事鄭存謙。領議政徐命善。判府事鄭弘淳。右議政李福源。依下敎來待來。傳曰。入侍。
정조 6년
以賓廳卜相單子。傳于李在學曰。加卜。
정조 6년
李柱國啓曰。領議政徐命善。右議政李福源。有稟達事。請對矣。傳曰。俄於登筵時。因言端已有言及。不必請對。加卜。可也。
정조 6년
卜相。奉朝賀金致仁。領府事金尙喆。判府事鄭存謙鄭弘淳徐命膺。加卜金熤。
정조 6년
李柱國啓曰。玉堂上下番俱空。已至多日。事甚未安。今日政。新除授玉堂。待下批牌招入直。何如。傳曰。允。
정조 6년
有政。吏批。判書李性源進。參判鄭一祥進。參議徐有防進。行左承旨李柱國進。以權坪爲掌令。鄭淵淳爲獻納。姜彝正爲副校理。李宗燮爲修撰。李在協爲同義禁。洪益烈爲漢城判官。鄭餘慶爲司饔直長。李命植爲兵曹判書。左議政李福源。右議政金熤。承文院提調單金熤。承文博士單李星俊。學錄單安邁權。學生李演贈吏參例兼。生員李岳鎭贈吏議。以上右尹李秉模兩代追贈。訓鍊都監提調單李命植。禁衛營提調單李命植。御營廳提調單李命植。
정조 6년
兵批。行判書李命植未肅拜。參判徐有寧病。參議趙時偉入直進。參知柳誼守宮。右副承旨沈有鎭進。無政事。
정조 6년
李柱國啓曰。新除授兵曹判書李命植。卽爲牌招傳授命召。何如。傳曰。允。
정조 6년
又啓曰。兵曹判書李命植牌不進推考傳旨。今方捧入。而命召傳授。一時爲急。更卽牌招。何如。傳曰。允。
정조 6년
又啓曰。兵曹判書李命植再牌不進。推考傳旨。今方捧入。而命召傳授。一時爲急。如是違牌。事甚未安。所當更請牌招。而係是一日三牌。何以爲之。敢稟。傳曰。本任無異宿硏。豈可如是違召。更卽牌招。斯速受符。
정조 6년
李世奭啓曰。修撰李宗燮牌不進罷職傳旨。今方捧入。而校理李鼎揆。副校理姜彝正。副修撰嚴思晩在外。修撰李頤祥疏批未下。玉堂上下番俱空。事甚未安。未差之代。政官牌招開政差出。待下批牌招入直。何如。傳曰。修撰李宗燮只推。更爲牌招入直。未差之代。前望單子入之。
정조 6년
玉堂前望單子入之。應敎李敬一。副應敎洪文泳。校理李祖源。副校理尹長烈。副修撰金履鏞落點。
정조 6년
李在學。以訓鍊都監言啓曰。依傳敎。景慕宮大門外把立軍。御營廳鄕軍三十名外。三十名加定作門。臣只率小前排摠領。待標信解嚴之意。敢啓。傳曰。知道。
정조 6년
又以御營廳言啓曰。今日景慕宮展拜時。依兵曹節目。本廳新營入直鄕軍三十名加定。千摠李漢明率領。宮大門外排立作門。而受制於訓局。事畢後。待標信解嚴。還入直之意。敢啓。傳曰。知道。
정조 6년
又以御營廳言啓曰。今八月初三日景慕宮展拜時。依兵曹節目。集春營入直軍二十名。領軍把摠李彬。哨官崔鳳興率領。月覲門左邊設布帳外排立。東營入直軍三十名。把摠元啓弘。哨官李夏芳率領。宮大門外把守。而竝待標信出用。解嚴後還入直間。集春營哨官李景佐。東營哨官韓義協代直之意。敢啓。傳曰。知道。
정조 6년
嚴璹。以漢城府言啓曰。兵燹以後。見存文書中各年民戶。式年民戶數爻。作爲冊子列錄。一件入啓。一件藏于京史庫事。命下矣。本府帳冊。壬辰兵燹以前。無一見存。自萬曆丙午以後。始有餘存冊子。而多不完帙。崇德己卯以後。雍正壬子以前。雖有見存文書。只錄京外戶口之都數。而至於五部八道民戶之區別。則自雍正乙卯以後。始爲詳備。故依此作冊而獻。民數則去庚寅年。因傳敎。每於歲末。五部民戶。別單書入矣。今番崇德己卯以後式年民戶庚寅以後各年民戶。作爲二冊。一件入啓。一件藏于京史庫之意。敢啓。傳曰。知道。
정조 6년
壬寅八月初三日卯時。上詣景慕宮。展拜入侍時。行都承旨嚴璹。行左承旨李柱國。右承旨李在學。左副承旨鄭志儉。右副承旨沈有鎭。同副承旨李世奭。記事官趙興鎭。假注書趙衍德。記注官金鳳顯。別兼春秋徐龍輔。以次進伏訖。上具翼善冠衮龍袍。乘輿出賓陽門。下敎曰。訓將入侍時。時原任大臣及領府事同爲入侍事。分付。賤臣承命出傳。命書駕前下敎曰。禮房承旨。馳詣社壇。奉審摘奸以來。駕出明政門。由月覲門。入齋室後。諸臣口傳問安。少頃。上出齋室。就板位西向立。引儀跪請再拜禮。上行拜禮。仍詣宮內奉審訖。出御宮大門。下敎曰。本宮提調市貢堂上監董堂上入侍事。分付。賤臣承命出。與徐命善金華鎭鄭民始鄭昌聖具善復。偕入進前。上曰。衛外雜人。若是攔入。宣傳官何不禁飭乎。命書駕前下敎曰。承傳宣傳官汰去。上曰。新接民人等。果能安業無弊乎。業欲下詢。而久未動駕。故今始下敎耳。民人等曰。伏蒙聖惠。俱得安接。而今此接濟之方。抑有數者。樓院魚物都庫。許令移設。宜矣。上曰。先朝曾以此事。有所嚴禁。而至於榷利之民。竝施刑配之律。爾等果得聞知否。民人等曰。未能的知矣。上曰。此外有何所訴乎。民人等曰。乾坊作綜。故在臣等爲弊。誠不少矣。上曰。此是自畿營禁斷之事。爾等雖欲罷坊。卽是法外。何可許施乎。民始曰。時圃民人等。願設外都庫云矣。華鎭曰。旣罷之都庫。今難復設矣。上曰。有何更達乎。民人等曰。布商主人。願得爲之矣。命善曰。此則許給似無妨矣。民人等曰。樓院生鮮廛都庫。使之革罷。仍許臣等宜矣。上曰。今此下敎。雖出善接之意。民無遐邇。何可專爲爾等乎。猝難許施矣。民人等曰。兵曹軍弊。使之移給。則庶爲接濟之道矣。上曰。軍弊策應。比他煩重。爾等有難擔當矣。民人等曰。臣等雖得許給。別無爲弊矣。上曰。前騎郞李夔曾言作貢之事。而猝難變通矣。命善曰。聖敎果然矣。民人等曰。軍契在前。果爲作貢。而不報備局設行。故仍爲革罷。今雖作貢。亦非創設之事矣。上曰。爾等所訴。當指一仰請。而各自煩達。何可人人而許施乎。民人等曰。其中布廛主人。生鮮廛惟願許給矣。上曰。施行便否。當令備局諸臣商確稟處。爾等退待。可也。仍還御齋室。上曰。時原任大臣訓將禮判入侍事。分付。興鎭承命出。與領府事金尙喆。判府事鄭存謙。領議政徐命善。左議政李福源。訓鍊大將具善復。禮曹判書鄭民始偕入進伏。上曰。訓將有何所奏而請對乎。善復曰。金復根卽臣之妻姪。而一自金養淳事出後。仍與絶之矣。昨夜復根來到臣家。而仍不接見。則復根言內。方有急告之事云。故臣聞甚驚駭。卽招左右捕將。與之參聽。而其所云云。果如是矣。仍納所錄。上覽訖。下敎曰。本事不甚緊重。惟當平問以奏矣。命善曰。臣聞訓將言。則事係不輕。其所言根。不可不一番明覈。卽令王府拿鞫。宜矣。上曰。在昔戊申年。故相臣崔奎瑞。率金重萬上變。而其時重萬。仍令捕廳究覈以問。今者此事。較彼有輕。不必以王府推問矣。尙喆曰。聖敎果至當矣。上曰。卿等出去。會坐東營。詳細平問後。待還宮入侍。可也。命退。尙喆等以次退出。少頃。上出齋室。通禮跪請乘輿。上乘輿。出日瞻門。出月覲門。由建陽門。入協陽門。諸臣口傳問安訖。以次退出。
정조 6년
壬寅八月初三日午時。上御誠正閣。大臣入侍時。領府事金尙喆。判府事鄭存謙。領議政徐命善。判府事鄭弘淳。右議政李福源。右承旨李在學。假注書趙衍德。記注官金鳳顯。別兼春秋金載瓚。以次進伏訖。尙喆曰。勞動後聖體。若何。上曰。一樣矣。上曰。金復根所答。果何如。命善曰。與初番所聞。別無異同。而臣今開錄以來矣。命納所錄。命善跪進。上覽訖。敎曰。果如其言矣。命善曰。此等筵話。傳出外間。甚可怪矣。上曰。金復根所告。初非告變。而訓將恐致嫌疑之端。故有此登聞矣。命善曰。然矣。果是遠嫌之意矣。上曰。査問之際。使之陞廳而問之乎。命善曰。然矣。存謙曰。渠則以爲。初聞之時。骨驚心掉。有此來告云矣。上曰。李判府事向日筵話。卽是無情說去。而把作有心說到。今世之上。緘口結舌。然後可得無辜矣。命善曰。判府事心事。本是虛閒。今此人言。誠是意外矣。上曰。李判府事食物所下傳敎。卿等見之乎。命善曰。恩敎果鄭重矣。上曰。近來人心世道。好興訛言。輒至如此。極可悶矣。尙喆曰。時日稍久。則可致鎭安矣。上曰。金復根。以厥父之子。故聞此言。不得不來告。不但生怯而然也。可謂其情則慼矣。命善曰。果然矣。上曰。判府事心事。白直本無表襮。而今以偶發之言。作爲罪案者。誠是意外。觀今世道。非一葦可抗。予亦莫知其何爲也。命善曰。顧念世道。誠非細憂矣。上曰。金鍾秀發啓。昨果停之矣。尙喆曰。臣亦聞之矣。命善曰。昨日筵敎。旣甚懇摯。孰敢不停啓乎。上曰。金鍾秀何以謂逆賊乎。曾在先朝。以奉行請討陳箚。而亦有優納之眷。向者樹立之人。何可歸之於罔測之科乎。爲世道誠慨然矣。尙喆曰。就事論事。猶或可也。而今以惡逆之名。加之於人。極爲非矣。上曰。向日傳敎中云云。泛論擧世。而臺臣拈出句語。歸之重臣者。誠極怪駭。故昨日賓席。予果洞悉開釋矣。命善曰。聖敎至此。在重臣必感泣無地矣。上曰。昨聞捕廳消息。則世杓所供。不忍盡書於文案云。蓋湯武之說。渠直以謂以臣伐君之意。而今世上皆然云。究其所犯。別無更問之端矣。命善曰。其所凶言。與泓賊無異。當初上疏。必有作之者。而終未究得。誠可痛惋矣。上曰。沈哥。若淵之甥姪。崔哥。若淵之妻娚。則必有怨國之心矣。命善曰。似然矣。上曰。海西査啓。今方上來。而贖錢七百兩。謂以初無是事。至於贈詩。諉以厥祖定配時他人所贈別章。而略改數三字云。此亦難覈矣。命善曰。似是平問。故不爲直招矣。存謙曰。臣於向日筵席。以爲德相不用法。則當有後患矣。今此怪鬼之輩。不有國法。甘作死黨者。誠極駭憤矣。上曰。海西人心。猝難底定。誠可悶矣。命善曰。新兵使下去時。臣以益加詗察之意。各別提飭矣。尙喆曰。向日亨夏。卽施邦刑。則必無如此之患矣。上曰。領右相引義之說。卿其聞之乎。尙喆曰。其所引義。誠涉過矣。上曰。兩大臣所當非久入來。而以今言之。領右相處地。亦不無所嫌。故欲爲體諒。而今若更卜新相。則便有妨賢之嫌。方此咨且矣。命善曰。臺啓從近收殺。則誠爲好矣。上曰。前左相事。果涉礙眼。而只施薄警而已。豈可謂之負犯深重乎。命善曰。聖敎至當矣。若今臺啓稱停。則誠甚爲宜。而近來臺啓。輒多太峻。是甚可悶矣。上曰。雖欲使之停啓。而日前旣以金鍾秀事。縷縷下敎。今又以大臣事下敎。則事面亦如何矣。尙喆曰。顧今討逆之外。元無官師相規之事。此等處亟加留念焉。上曰。以予氣力。猝難警飭矣。大抵發啓。如從公議。則當早發。而不先不後。出於傳敎之後。驟看外面。誠極怪訝矣。命善曰。然矣。上曰。以停啓。俾招臺臣。則事面終涉如何。姑待出場。則領右相有獨賢之勞。及此時欲爲枚卜。而實難其人。且大臣之數。亦無太多之嫌乎。命善曰。在前果有十餘人。在相位時矣。上曰。先朝洪致中爲相位時。數至十二人矣。尙喆曰。如臣衰朽之質。使之減去於大臣之數。則公私俱幸矣。上曰。何以減去也。卿勿復提此等說。可也。尙喆曰。所帶都提擧之任。盡爲減下。則臣不當屢懇三字銜矣。上曰。此則終難聽施矣。卜相之擧。何以則爲好耶。命善曰。前左相。本無傷人害物之心。而專事謹拙。顧今朝著。無如此等人矣。尙喆曰。領相所奏。誠甚爲宜。而今此備位。一時爲急。惟在自上處之矣。存謙曰。此等事非可仰達。而領府事之言。誠宜矣。上曰。停啓。然後可以重卜。而此則姑難等待矣。福源曰。在下當避。自在法典。許臣遞改。宜矣。上曰。予於兩大臣。果不深咎。而向日所奏。亦豈有意而然乎。命善曰。聖敎果然矣。上曰。見今世道如此。必擇人。然後可勵頹俗矣。尙喆曰。果然矣。以不負國家。秉執公義之人。置之三事。則誠爲公私之幸矣。上曰。大抵大臣去就。有關於世道汚隆。而今有一人焉。於國有向上之心。在家有孝親之名。操履堅確。持身廉雅。此果何如。命善曰。此是輿望所歸。聖簡誠好矣。上曰。此人操守。雖經百劫滄桑。當不變改矣。尙喆曰。聖敎果然矣。就其一事。亦有百行之源矣。命書傳敎曰。卜相。在學曰。卜相事。命下矣。領右相命招卜相。政官牌招開政。何如。上曰。依爲之。出擧條。上曰。今日筵敎。使之傳及於判府事及前左相。可也。命善曰。近不連啓。故出場無期。是可悶矣。上曰。果然矣。命退。諸臣以次退出。
정조 6년
行都承旨嚴璹藥院進。行左承旨李柱國坐。右承旨徐有防坐直。左副承旨李在學坐。右副承旨沈有鎭坐。同副承旨李世奭坐直。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
傳于李世奭曰。試官以下入侍。
정조 6년
李世奭。以弘文館言啓曰。本館上番闕直。事甚未安。新除授應敎李敬一。副應敎洪文泳。校理李祖源。副校理尹長烈。竝卽牌招。以爲推移入直之地。何如。傳曰。允。
정조 6년
李世奭啓曰。新除授副應敎洪文泳。副校理尹長烈。方在罷散中。何以爲之。敢稟。傳曰。敍用。
정조 6년
以應敎李敬一。副應敎洪文泳。校理李祖源。副校理尹長烈牌不進罷職傳旨。傳于李世奭曰。只推。更爲牌招。
정조 6년
傳于李在學曰。禁衛營騎士之往來甚速。猶勝於別抄及禁軍。令本營木布各二疋式。施賞後。草記。
정조 6년
以副應敎洪文泳。校理李祖源。副校理尹長烈再牌不進罷職傳旨。傳于李世奭曰。只推。
정조 6년
傳于李世奭曰。南所衛將。明日拿處。
정조 6년
李世奭。以司饔院官員。以都提調提調意啓曰。今秋柴場。每以明年燔造官差出。例當辭朝出去。而燔造官之年年輪差。多有弊端。故今年燔造官主簿李尙琦。使之仍察明年矣。以秋等燔造。方在分院柴場摘奸。則除辭朝擧行事。分付。何如。傳曰。允。
정조 6년
又以弘文館言啓曰。新除授副修撰金履鏞。時在京畿抱川地。經筵入番事緊。請斯速乘馹上來事。下諭。傳曰。依啓。
정조 6년
又以兵曹言啓曰。今此冬至兼謝恩使一行赴燕時。所把驛馬。必須前期分定。然後可無窘急之患。應把驛馬四十四匹。依前洪忠道八匹。全羅道九匹。慶尙道二十匹。來九月十五日京中逢點。江原道四匹。咸鏡道四匹。同月二十日直送安州逢點事。各道監司處。行移。何如。傳曰。允。
정조 6년
又以兵曹言啓曰。今八月初四日禁軍祿試射設行單子。纔已啓下。而判書臣李命植。新除之下。猝難設行。故以無故日退行之意。敢啓。傳曰。知道。
정조 6년
又以奉常寺官員。以提調意啓曰。東籍親耕田所種皮黍皮稷兩種。今八月旬間。當爲成熟之意。敢啓。傳曰。攝刈。
정조 6년
又以禁衛營言啓曰。依傳敎。本營出使騎士鄭吉獻處。木綿二疋布子二疋施賞之意。敢啓。傳曰。知道。
정조 6년
副校理李宗燮疏曰。伏以。臣父昨蒙恩批。除拜承政院左副承旨。例兼春秋館修撰官矣。臣之所帶春秋兼銜。自在應避之科。玆敢援例陳章。伏乞亟命有司。照例遞改。以存公格。不勝幸甚。臣無任屛營祈懇之至。踏啓字。
정조 6년
壬寅八月初四日卯時。上御誠正閣。抄啓文臣親試入侍時。行左承旨李柱國。同副承旨李世奭。假注書趙衍德。記注官金健修金鳳顯。以次進伏訖。引儀唱試官以下行禮。前提學黃景源。前直提學鄭民始。二直提學鄭志儉。率洪履健等行拜禮訖。景源等以次陞殿。命民始書試題七言律玉堂翫月。宣敎官懸題訖。履健等各就座賦詩。命書榻敎曰。留待大臣入侍。賤臣承命出。與李福源偕入進伏。福源曰。夜間聖體。若何。上曰。一樣矣。卿見新右相乎。福源曰。臣亦陞拜座次。故姑未往見。而聞方在藥峴舊第云矣。命左相先退。上曰。宣傳官一員招來。賤臣承命出。與金益彬偕入進前。上曰。善騎別哨一人。使之待令。益彬承命退出。上曰。一馬牌持入。賤臣承命出持入。上曰。李秉模。何當上來乎。民始曰。非久當上來矣。命考券。景源進考試券訖。命書等題。三下徐龍輔。草三下鄭東浚洪仁浩李魯春。次上李錫夏。以次出榜。上曰。罪人閔哥。今方上來云矣。左右捕將發問取招後供辭。以從事官傳納政院事。分付。命柱國先退。命書傳敎曰。左副承旨許遞。前望單子入之。又命書榻敎曰。新除授承旨。待下批牌招。命退。諸臣以次退出。
정조 6년
壬寅八月初四日午時。上御誠正閣。左承旨入侍時。行左承旨李柱國。假注書趙衍德。記注官金健修金鳳顯。以次進伏訖。上曰。罪人供辭持來乎。柱國曰。然矣。命納供辭。柱國跪進。上覽訖。下敎曰。從事官誰也。柱國曰。李元謙具綜矣。上曰。泓賊凶言。比德師相老。不啻十倍。而指之謂湖儒。又謂之殺死。且李判府事向日筵奏。歸之以有意所在云。卽此兩款。必當嚴問。分付該廳。卽速擧行。待草供入來。卿又入侍。可也。命退。承史以次退出。
정조 6년
壬寅八月初五日酉時。上御誠正閣。坐直承旨入侍時。左副承旨李在學。假注書趙衍德。記注官金鳳顯。別兼春秋鄭東浚。以次進伏訖。上曰。捕廳在囚罪人爲幾人乎。在學曰。未能詳知矣。上曰。承旨出去後。干連罪目。懸錄以入。可也。在學曰。禮房承旨奉審後。尙未承批。故不得出去矣。上曰。以知道頒布。卽爲出去事。分付。賤臣承命出傳。命退。承史以次退出。
정조 6년
行都承旨嚴璹藥院直。行左承旨李柱國坐。右承旨徐有防坐直。左副承旨李在學坐。右副承旨沈有鎭坐直。同副承旨李世奭坐。注書趙興鎭病李祖承病。假注書趙衍德藥院直安邁權仕直。事變假注書馬思仁仕。
정조 6년
傳于李世奭曰。課講入侍。
정조 6년
傳于李柱國曰。右承旨入侍。
정조 6년
傳于沈有鎭曰。日昨駐轎宮門。詢問奠居之方。王言不可不信。況本宮洞口內民家募接之擧。予意蓋倣廟殿門外人家挾路之制也。今則新入民戶。必須別般顧恤。可期永奠。旣命廟堂雜議以聞。何必遲待次對。明朝景慕宮都提調提調及大臣備局有司堂上貢市堂上役處監董堂上。使之來待。住在近地。必諳事實。領府事亦爲入侍事。傳諭。
정조 6년
沈有鎭。以御營廳言啓曰。依傳敎。駕前別抄金繼曾處。木布各二疋施賞之意。敢啓。傳曰。知道。
정조 6년
傳于李柱國曰。左承旨入侍。
정조 6년
傳于沈有鎭曰。金吾草記。誤爲混下。當該中官拿處。
정조 6년
以副應敎洪文泳。校理李祖源。副校理尹長烈牌不進罷職傳旨。傳于李世奭曰。只推。
정조 6년
李世奭。以弘文館言啓曰。副應敎洪文泳。校理李祖源。副校理尹長烈。旣有只推之命。竝卽牌招察任。何如。傳曰。允。
정조 6년
李世奭。以內醫院官員。以都提調提調意啓曰。年例燕貿唐藥材。依昨年磨鍊。別單書入之意。敢啓。傳曰。知道。
정조 6년
又以內醫院官員。以都提調提調意啓曰。議藥同參金世彦有頉。代前司勇李顯忠差下。令該曹付軍職。冠帶常任。何如。傳曰。允。
정조 6년
沈有鎭。以左右捕盜廳言啓曰。依判付。罪人丁守愼處判付內辭意。一一讀諭後白放。罪人閔孝永。待用刑推懲礪次。丁守愼處。捧侤音保授以送之意。敢啓。傳曰。知道。
정조 6년
壬寅八月初六日卯時。上御誠正閣。抄啓文臣課講入侍時。右承旨徐有防。同副承旨李世奭。假注書趙衍德。記注官金健修金鳳顯。以次進伏訖。有防曰。旣除拜禮。試官以下。仍爲陞殿乎。上曰。可矣。前提學黃景源。二直提學鄭志儉。以次陞殿。命開講。檢書官呼洪履健。進講詩傳第四卷。上下詢文義。履健對曰云云。景源等又問文義。履健曰云云。講訖。上曰。交河年事。何如。履健曰。已辦尤甚邑矣。上曰。晩移穀。當爲成熟乎。履健曰。差退霜令。則庶有結實之望矣。上曰。若設賑則當以專一邑爲之乎。履健曰。然矣。上曰。此時民事。一時可悶。卽爲下去。可也。命退。上曰。今月再次講。當以十七日二十七日爲之。預令知委。使之讀誦。可也。志儉曰。伊後講次。皆是大小雅。故講員有難專一卷成誦矣。上曰。然則依節目。從自止應講。可也。李東稷進講。上曰。此講官。初番應講乎。志儉曰。然矣。上曰。此文臣久越講次。待明春抄啓。自大學始講。則好矣。志儉曰。聖敎誠宜矣。講訖。命退。至洪仁浩進講。上曰。前錦伯。何以見罹於無妄之科乎。仁浩曰。其時狀啓。倉卒封發。故未能覺察。獲蒙嚴譴。尙不勝萬萬惶蹙矣。講訖。命退。至李魯春進講。上曰。今此講官。雖在罷職中。旣在抄啓。則當爲受祿矣。志儉曰。受祿與否。未能詳知矣。講訖。命退。上曰。前提學筋力尙爾强健。爲卿嘉之。果能從仕否。景源曰。有難强策矣。命退。諸臣以次退出。
정조 6년
壬寅八月初六日午時。上御誠正閣。右承旨入侍時。右承旨徐有防。假注書趙衍德。記注官金鳳顯。別兼春秋徐龍輔。以次進伏訖。上曰。捕廳文案。使事變注書傳送時原任大臣事。分付。賤臣承命出傳。上曰。近致少旱。穀多蹲縮。今若得雨。庶可蘇醒矣。有防曰。風自東南。雨當大霔矣。命書榻敎曰。加減益氣湯。自今日一貼式煎入。命退。承史以次退出。
정조 6년
壬寅八月初六日未時。上御誠正閣。大臣入侍時。左議政李福源。行左承旨李柱國。假注書趙衍德。記注官金健修金鳳顯。以次進伏訖。福源曰。日熱無異盛暑。此時聖體。若何。上曰。一樣矣。上曰。獻陵莎草。盡爲修改乎。福源曰。向者大臣奉審時。置標處。盡爲改莎矣。上曰。莎草亦自慕華館浮去乎。福源曰。然矣。上曰。所經處。農形。果何如。福源曰。田穀雖謂之大登可也。而至於畓穀。全無可觀矣。上曰。近日日氣頗熱。在農形。果何如云耶。福源曰。臣聞老農言。則今以日氣之調順。頗以爲慰矣。命柱國讀奏摠府座次訖。福源曰。其中政官訟官。似有職務相妨之慮矣。上曰。然矣。命退。諸臣以次退出。
정조 6년
行都承旨嚴璹藥院直。行左承旨李柱國坐。右承旨徐有防坐。左副承旨李在學坐直。右副承旨沈有鎭坐。同副承旨李世奭坐直。注書趙興鎭病李祖承病。假注書趙衍德藥院直安邁權仕直。事變假注書馬思人仕。
정조 6년
以來十一日。輪對。取稟。傳于李世奭曰。爲之。
정조 6년
李在學啓曰。領府事金尙喆。景慕宮都提調徐命善。左議政李福源。景慕宮提調金華鎭鄭民始。監董堂上具善復。備局有司堂上鄭尙淳。貢市堂上徐有隣鄭昌聖。依下敎來待矣。傳曰。入侍。
정조 6년
傳于李柱國曰。忠州牧使留待。
정조 6년
傳于李在學曰。留待守令入侍。
정조 6년
吏曹口傳政事。兵曹正郞單李夔。
정조 6년
傳于徐有防曰。摠管方帶金吾人許遞。前望單子入之。
정조 6년
副摠管前望單子入之。李𡊠落點。
정조 6년
以臺諫有闕政事。取稟。傳于李柱國曰。爲之。
정조 6년
有政。吏批。判書李性源進。參判鄭一祥進。參議未差。同副承旨李世奭進。以金文淳爲大司憲。趙英鎭爲大司諫。李重馥爲司諫。金翊休爲掌令。許晊爲正言。徐有隣爲判尹。安聖彬爲敦寧都正。李命植爲軍器提調。趙錫穆爲軍資正。李厚源爲禁府都事。崔興遠爲掌樂主簿。沈禧爲尼城縣監。李長煜爲延日縣監。禁府都事徐有器。掌苑奉事閔彝顯相換。學諭單張志默。書狀官單洪文泳。兼春秋單金熙采徐有器爲司宰奉事。
정조 6년
以兵批政官書啓。傳于李柱國曰。再昨疏批將下。原疏姑留政院爲敎矣。批答忘未書下。判書牌招開政。
정조 6년
兵批。判書李命植進。參判徐有寧入直。參議趙時偉病。參知柳誼病。右副承旨沈有鎭進。以李𡊠爲同知。李壽鳳爲僉知。金樂淳爲忠翊將。李潤慶金樂洙金翊休尹行元爲副護軍。鄭好仁吳載純徐秉德李文源爲副司直。李羽晉南有寬爲副司果。
정조 6년
以禁府都事相換望筒備忘記。傳于李在學曰。旣有筵敎。似可備擬。而當出之窠。卽禮賓參奉。此則殊非待大臣之意。此際適有相換窠。此窠調用事。分付。
정조 6년
吏批。再政。以鄭東敎爲禁府都事。
정조 6년
傳于李在學曰。吏曹參議前望單子入之。
정조 6년
吏曹參議前望單子入之。趙鼎鎭落點。
정조 6년
沈有鎭啓曰。新除授吏曹參議趙鼎鎭。方在罷散中。何以爲之。敢稟。傳曰。敍用。